لوم الضحيه الثيولوجى Victim Blaming Theology ، هو اسلوب بيستغل بيها رجال الدين غريزة الخوف الانسانى لتدجين الوعى عند الشخص عشان يخليه يسلم للى بيوعظ. فيه وعاظ دينيين بيستخدموا الاسلوب ده لتخويف الناس من العقاب الفورى اللى ممكن يحصل مع أول بادرة ذنب. بترجع النوعيه دى من الوعاظ الكوارث الطبيعيه زى الزلازل و الأعاصير لذنوب الناس اللى بيتعاقبو عليها فبيحولوا الضحيه لمذنب و بيلوموه ، مثلاً المبشر الانجيلى الامريكى بات روبيرتسون Pat Robertson قال إن سبب زلزال هاييتى فى يناير 2010 كان سببه تحالف الهايتيين مع الشيطان من متين سنه فصابتهم لعنه ابديه، و فى ابريل 2010 اعلن رجل دين ايرانى ان لبس الستات الايرانيات هدوم " مش لايقه " بيسبب كوارث طبيعيه زى الزلازل و انه سبب الزلالزل اللى حصلت وقتها فى ايران. بيقول الكاتب محمد حسن علوان ان فيه وعاظ بيستخدمو المناوره القديمه دى لتخويف الناس بالإستناد على قوى الطبيعه. و إن لو رجعنا للتحليلات الاجتماعيه الممكنه حا نلاقى ان ذنوب الناس فى الحقيقه ما بتستفزش الاله لكن بتستفز الوعاظ اللى بيعتبرو انصراف الناس عن مواعظهم تهديد لمكانتهم الاجتماعيه و هيمنتهم الروحانيه على المجتمع . و لما بتضيع من الوعاظ السلطه القانونيه اللى بتديهم فرصة معاقبة المذنبين مباشرة على اهانتهم الاجتماعيه المش مباشره بسبب انصرافهم عن مواعظهم ، بيستخدمو الموروث الثيولوجى فى الربط بين ذنوب الناس اليوميه و الكوارث الطبيعيه و بكده بيحافظو على مقاليد سلطتهم الاجتماعيه.